Иранда әзербайжан халҡы иң күп булған Тәбриз Пәхләүи режимының ҡолауына килтергән революцион эшмәкәрлек үҙәге була. Әзербайжандар режимдың эшмәкәрлеге өҫтөнән көсһөҙләнгән власы менән файҙаланып, этник үҙаңды сағылдыра һәм милләтенә ҡарап талаптар сығара, әзербайжан телендә күп баҫмалар баҫылып сыға. Был осорҙа Тәбриз университеты хөкүмәткә ҡаршы иң агрессив эшмәкәрлек үҙәге була. 1977 йылдың декабренән башлап студенттар Пәхләүи режимына ҡаршы протест тулҡынын күтәрә. 5 декабрҙә студенттар университетҡа инеү урынына йыйылып, әзербайжан телендә: «Беҙ демократия талап итәбеҙ!» һәм «Азатлыҡ талап итәбеҙ!» тип ҡысҡыра. Студенттар үҙҙәренең иң мөһим демонстрацияларының береһен ойоштороу өсөн 12 декабрҙе (Иран календарының 21 азары) һайлай. Был дата әзербайжандар өсөн бик мөһим, сөнки ул 1945-1946 йылдарҙа Иранда Әзербайжан өлкә хөкүмәтенең барлыҡҡа килеү көнөн дә, ҡолатылған көнөн дә хәтерләтә. Күпселек лозунгылары ирандарҙың дөйөм маҡсаттарын яҡлауға ҡарамаҫтан, датаны һайлау уларҙың әзербайжан үҙаңын һәм элгәрҙәренең көрәшенә ҙур әһәмиәт биреүен күрһәтә. Этник сәйәси эшмәкәрлектең ниндәй ҙә булһа билдәләренә һиҙгер булған Пәхләүи режимы «Эттелаат» гәзитендә демонстрация 19 декабрҙә үтә, тип яҙа.